Eron: G’arbning sanksiya, tahdidlariga javob bera olamiz
Isroil ikki-uch oyda Eronni nishonga olishi mumkin, degan xabarlar ketidan islomiy respublika javob qaytara olamiz, demoqda.
Panetta nazarida Isroil islomiy respulikani yadroviy qurol yaratish yo’lidan qaytarish uchun bahoridayoq hamla qilishi mumkin, deya xabar beradi “Washington Post” nashri. Qo’shma Shtatlar Isroilni musht ko’tarmaslikka undab keladi. Xalqaro hamjamiyat joriy etgan iqtisodiy sanksiyalar ish berayapti va harbiy chora erishilgan yutuqlarni puchga chiqarishi mumkin, deydi Obama ma’muriyati. Lekin, tahlilchilar fikricha, Isroil hujumni amalga oshirgan taqdirda, Amerika nima qilarini hali aniq belgilab olmagan. Eron diniy peshvosi “hech kimdan qo’rqmaymiz, sanksiyalar yadroviy izlanishlarga zarracha ta’sir qilmaydi” deb chiqdi. “Bu jazolar bizni kuchliroq, mustaqilroq qiladi. Biz Isroilga qarshi tura olgan har qanday guruh va davlatni qo’llab-quvvatlaymiz”, deydi u. G’arb Tehronni ommaviy qirg’in quroli ustida ishlayotganlikda ayblaydi, biroq har safar tadqiqotlar tinch maqsadni ko’zlaydi, degan javob oladi. Ekspertlar Eronning asl maqsadlarini bilish qiyin, chunki bu kabi ilmiy amaliyotlar ham qurol yaratishda, ham tibbiyot sohasida qo'llanishi mumkin. Xalqaro bosimga javoban Eron Xo’rmuz bo’g’ozini yopishini bildirmoqda. Region nefti shu yerdan chetga sotiladi va bo’g’oz to’silsa, qora oltin narxi oshib, shundog’am zaif jahon iqtisodiyoti ziyon ko’rishi mumkin.